Poziv za financiranje projekata u kreativnim industrijama (2025.)

1. CILJEVI POZIVA

* podizanje kvalitete života u lokalnoj zajednici
* promicanje društveno odgovornog ponašanja i suradnje sa zajednicom kroz ulaganja u kulturu, umjetnost i društvene inovacije
* jačanje kulturnog i kreativnog sektora kao snažnog potencijala za ekonomski i društveni razvoj zajednice
* promicanje autonomne gradske javnosti kao faktor razvoja i aktera prilagodbe lokalne zajednice suvremenim trendovima u obrazovanju, znanosti, zdravstvu, kulturi, sportu, gospodarstvu i politici
* razvoj poslovne infrastrukture za kreativne industrije i kulturni turizam
* obrazovanje kadrova u kreativnim industrijama i kulturi
* privlačenje kadrova s kompetencijama koje nedostaju u lokalnoj zajednici
* stvaranje novih znanja kroz pokretanje inovativnih projekata
* povećanje vidljivosti i atraktivnosti grada Rijeke i Primorsko-goranske županije na europskoj i svjetskoj razini.

Želimo financirati projekte koji:

* će doprinositi ostvarenju ciljeva Udruge
* imati pozitivan društveni učinak u lokalnoj zajednici, bilo da izravno utječe na kvalitetu života građana, bilo da se posebno obraća ranjivim skupinama
* imati jaku vidljivost u zajednici
* biti originalni i predstavljati stupanj inovacije i napretka
* polaziti od objektivne i transparentne financijske procjene
* se provode na području Primorsko-goranske županije
* se provode u razdoblju od 01.10.2025. do 30.03.2026.

2. TKO SE MOŽE PRIJAVITI

* Mogu se prijaviti trgovačka društva, obrtnici, sportski klubovi ili udruge građana sa sjedištem u Primorsko-goranskoj županiji.
* Prijavitelj se može prijaviti samostalno ili u partnerstvu.

3. ŠTO NE FINANCIRAMO

* Projekte koji se ne provode na području Primorsko-goranske županije.
* Projekte koji se ne provode u razdoblju od 01.10.2025. do 30.03.2026.
* Projekte koji se odnose isključivo ili većinski na pojedinačno financiranje sudjelovanja na radionicama, seminarima, konferencijama i kongresima.
* Projekte koji se odnose isključivo ili većinski na individualne školarine za studij ili tečajeve ili radionice.
* Projekte koji se odnose isključivo na razvoj strategija, planova ili drugih sličnih dokumenata.
* Projekte koji se odnose isključivo ili prvenstveno na kapitalna ulaganja u zemljišta, zgrade, vozila.
* Zajmove drugim organizacijama ili pojedincima.
* Operativne i administrativne troškove organizacija koji se odnose na svakodnevne aktivnosti.
* Ostale aktivnosti koje nisu usmjerene na ostvarivanje ciljeva poziva.

4. FINANCIJSKE ODREDNICE POZIVA I PRIHVATLJIVI TROŠKOVI

* Ukupna sredstva Natječaja su 15.000,00 eura.
* Iznos pojedinačne potpore projektu je ograničen, a može iznositi maksimalno 50% ukupne vrijednosti projekta do iznosa od maksimalno 10.000,00 eura. Udruga Poslovni klub PartneRI zadržava pravo utvrditi iznose potpore na temelju zaprimljenih zahtjeva, s obzirom na raspoloživost financijskih sredstava.
* Prihvatljivi su svi dokumentirani troškovi vezani uz realizaciju projektnih aktivnosti unutar razdoblja 01.10.2025. do 30.03.2026.
* Prijavitelj je obvezan navesti ukupne troškove projekta u zadanom troškovniku te navesti druge izvore financiranja koje je dužan samostalno osigurati u svrhu cjelokupne provedbe projekta.

5. POSTUPAK PRIJAVE

* Prijava se podnosi isključivo elektroničkim putem, a sastoji se od Prijavnice i Troškovnika koji su dostupni na poveznici [www.partneri.hr](http://www.partneri.hr/)
* Prijavnicu i Troškovnik potrebno je dostaviti na elektroničku adresu adresu natjecaj@partneri.hr U predmet elektroničke poruke obavezno navesti ‘Prijava – financiranje projekata’.
* Rok za prijave je 31.8.2025.
* Ukoliko prijavitelj ima više prijedloga projekata, za svaki prijedlog mora dostaviti zasebnu prijavu.
* Svaki prijavitelj ima pravo na ovaj natječaj prijaviti najviše dva projekta. Ukoliko jedan prijavitelj prijavi više od dva projekta na ovaj natječaj, prilikom ocjenjivanja uzet će se u obzir dvije prijave s ranijim vremenom zaprimanja.
* Jednom prijavitelju mogu biti odobrena najviše dva projekta za sufinanciranje.

6. POSTUPAK OCJENJIVANJA I KRITERIJI ODABIRA

Zaprimljene prijave ocjenjuje Programski savjet udruge Poslovni klub PartneRI koji se sastoji od 5 članova. Programski savjet podnosi izvještaj o vrednovanju prijedloga projekata Skupštini udruge Poslovni klub PartneRI koja donosi konačnu odluku o financiranju.

Svi prijavljeni projekti moraju zadovoljiti sljedeće formalne uvjete:

* Prijava je zaprimljena unutar roka
* Prijava je potpuna (ne smiju nedostajati pojedini podaci u opisnom dijelu prijavnice i/ili troškovniku projekta). Nepotpune prijave neće biti uzete u obzir prilikom ocjenjivanja.
* Prijave koje prekoračuju naznačenu duljinu teksta u Prijavnici neće biti uzete u obzir prilikom ocjenjivanja.
* Lokacija provedbe projekta je u Primorsko-goranskoj županiji.
* Vrijeme provedbe projekta je od 01.10.2025. do 30.03.2026.
* Prijavitelj ima kadrovsku i organizacijsku sposobnost za provedbu projekta
* Iznos sredstava koji se traži od Poslovnog kluba nije viši od 50% ukupne vrijednosti projekta.
* Prijavitelj je obvezan detaljno navesti druge izvore financiranja koje je dužan samostalno osigurati u svrhu cjelokupne provedbe projekta.
* Prijavitelj je obvezan dostaviti u prijavi i video u maksimalnom trajanju do 3 minute u kojem se prezentira prijavljeni projekt. Ovaj video biti će korišten prilikom evaluacije i selekcije prijavljenih projekata.

Svi projekti koji zadovolje formalne uvjete bit će vrednovani na temelju sljedećih kriterija:

* jasno definirane potrebe lokalne zajednice i ciljanih skupina (korisnika projekta)
* jasno definirani ciljevi i rezultati projekta
* inovativnost u zadovoljavanju potreba lokalne zajednice kroz kulturu, sport, umjetnost i društvene inovacije
* održivost nakon završetka financijske potpore i doprinos postizanju pozitivnih društvenih promjena
* vidljivost projekta u lokalnoj zajednici
* učinkovitost projekta (odnos proračuna, planiranih aktivnosti i ciljeva projekta)

Prije konačne odluke o financiranju Udruga Poslovni klub PartneRI zadržava pravo tražiti usmeno predstavljanje projekta, dodatne informacije ili dostavu dokazne dokumentacije (ponude, ugovori, potvrde i sl.) od prijavitelja.

Odluka o financiranju:

* Odluka o financiranju projekata donijet će se najkasnije 30.09.2025.
* Popis odabranih prijavitelja bit će objavljen na mrežnim stranicama udruge Poslovni klub PartneRI.

7. UGOVOR, ISPLATA SREDSTAVA I IZVJEŠTAVANJE

* S odabranim prijaviteljima sklopit će se ugovor.
* Sredstva će se isplatiti korisniku u pravilu u dvije faze:

1. faza – isplata 50% odobrenih sredstava po potpisu Ugovora uz predaju Zadužnice kao instrumenta osiguranja danih sredstava potpore;

2. faza – isplata 50% odobrenih sredstava po odobrenju Završnog izvješća.

* Korisnici su dužni u roku od 10 dana od završetka projekta dostaviti Završno izvješće koje obuhvaća opis realiziranih aktivnosti, troškovnik, fotografije o provedbi ključnih aktivnosti. Udruga Poslovni klub PartneRI zadržava pravo zatražiti od korisnika dostavu dokazne dokumentacije (ugovori, računi, dokazi plaćanja i sl.) prije odobrenja Završnog izvješća.
* Završno izvješće sastoji se od opisnog dijela, završnog troškovnika, fotografija i ‘press clippinga‘ o provedbi projektnih aktivnosti.
* Poslovni klub može prema potrebi zatražiti i pismeno periodično izvještavanje tijekom trajanja projekta i dodatno izvještavanje o provedbi projekta, kao i neposredno predstavljanje tijeka projekta na sastancima Poslovnog kluba.
* Nakon prihvaćanja završnog izvještaja Poslovni klub će vratiti neiskorištene instrumente osiguranja za dana sredstva iz faza isplate.
* Zadužnica se može dati na naplatu ukoliko nakon odustajanja korisnika sredstava od realizacije projekta korisnik ne vrati primljena sredstva, ukoliko korisnik ne dostavi periodične i/ili završne izvještaje te ukoliko korisnik ne realizira projekt sukladno predloženom i odobrenom programu, a o čemu odlučuje Programski savjet Poslovnog kluba – davatelj sredstava.

8. KOMUNIKACIJA I VIDLJIVOST

* Korisniku se predlaže se da u svim komunikacijskim aktivnostima istakne da je projekt sufinancirala udruga Poslovni klub PartneRI.
* Korisniku se predlaže uključiti logotip udruge Poslovni klub PartneRI u sve komunikacijske materijale projekta.
* Udruga Poslovni klub PartneRI zadržava pravo predstavljanja financiranih projekata u svojim komunikacijskim materijalima i u javnim prezentacijama.

Detaljne upute za prijavu nalaze se niže, a za dodatne informacije molimo pišite na natjecaj@partneri.hr